Niemand het egter ooit vermoed dat Petrus Steyn ook ’n eie generaal van aansien het nie. Jare al lê sy oorskot in die ou kerkhof onder ’n grafsteen waarop Generaal Cornelis H. Olivier geskryf staan. Hoewel die grafskrif in die ou kerkhof op die dorp aan die voet van Elandskop erg deur die tyd en elemente verweer is, kan ’n mens dofweg uitmaak dat hy dalk op 3 Mei 1851 gebore is en op 1 September 1924 op 73-jarige ouderdom oorlede is.
Hoewel die oorlogsmuseum ’n redelike goeie rekord van al die generaals het wat aan die Anglo-Boereoorlog (ABO) deelgeneem het, is Petrus Steyn se generaal die enigste generaal oor wie die museum nog nie inligting kon opspoor nie, sê mnr. Jan Minnie, skriba op die dorp, wat navraag gedoen het.
In die Heldealbum waarin net op drie bladsye na hom verwys word en daar ’n dowwe foto op bladsy 402 is, kan die afleiding gemaak word dat hy deel was van die Vrystaatse regering te velde en altyd saam met Steyn getrek het: “Die generaal en sy rol in die oorlog bly egter ’n geheim.”
Mev. Lilly van den Berg, ’n jare lange inwoner van die plaas Leliesrust in die distrik Petrus Steyn waar sy en haar man, wyle Koos, geboer het, het nuus aangebring oor die Oliviers van Petrus Steyn.
Kort nadat die dorp Lindley gestig is, het genl. Kerneels na Petrus Steyn verhuis. Sy plaas se naam was Bet-El nr. 7 in die distrik Lindley. Die plaas het oor ’n baie sterk fontein beskik wat selfs in die 1933-droogte standhoudend was.